[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 11.5.2009

COM(2009) 219 окончателен

СЪОБЩЕНИЕ НА КОМИСИЯТА ДО СЪВЕТА

относно започването на консултации с Мадагаскар в изпълнение на член 96 от Споразумението от Котону

СЪОБЩЕНИЕ НА КОМИСИЯТА ДО СЪВЕТА

относно започването на консултации с Мадагаскарв изпълнение на член 96 от Споразумението от Котону

1. Предистория

След две десетилетия на еднопартийно управление при социалистически режим, от 1991—1992 г. насам в Мадагаскар се бе развил демократичен климат, характеризиращ се с политически плурализъм и разделение на властите. През 1992 г. бе приета нова конституция, полагаща основите на третата малгашка република. Оттогава политическият преход доведе до множество демократични промени, но и отбеляза значителни отстъпления при президентството на Дидие Ратсирака (Didier Ratsiraka) (1996—2001 г.). Президентските избори от 11 декември 2001 г. предизвикаха тежка политическа криза. На 29 април 2002 г. Висшият конституционен съд (ВКС) провъзгласи Марк Раваломанана (Marc Ravalomanana) за избран за президент, той пое поста през май и бе признат от международната общност през юли.

След кризата през 2002 г. Мадагаскар се радваше на относителна стабилност. През 2006 г. се състояха президентски избори, наблюдавани от международната общност и на първо място от ЕС, които се проведоха при условия на спокойствие. На 23 декември 2006 г. президентът Марк Раваломанана бе обявен за победител на първия тур с около 55 % от гласовете.

През 2008 г. завърши дълъг електорален цикъл, като партията на президента TIM получи голямо мнозинство в парламента (народно събрание и сенат) и в населените места (общини и региони). Политическата атмосфера в Антананариво се изостри силно в края на 2008 г. заради затварянето на телевизионния канал VIVA, собственост на г-н Ражоелина (Rajoelina), независим кмет на столицата. Неговите отношения с президента Раваломанана прераснаха в открит конфликт. Още преди Коледа кметът бе обявил публично, че поставя на режима краен срок до 13 януари 2009 г., за да пусне отново неговия телевизионен канал VIVA и да осигури обща свобода на медиите. С приближаването на изтичането на този „ултиматум“ кметът прикани населението на Тана да се събира периодично и призова за „обща стачка“ на 24 януари. На 26 януари манифестацията на десетки хиляди души прерасна в безредици. Манифестиращите подпалиха сградата на държавното радио и телевизия, разграбиха магазини, сред които такива от веригата Tiko, принадлежаща на семейството на президента. Последвалите на 27 и 28 януари безредици доведоха до смъртта на 70 до 100 души. Сблъсъкът между президента и кмета продължи, като последният се обяви за председател на висшия орган за прехода, а Марк Раваломанана го свали от поста му на кмет и го замести с временно изпълняващ длъжността. На 7 февруари поредното събиране прерасна в тежки размирици, завършили със стрелба, при която около четиридесет души бяха убити, а приблизително 250 бяха ранени при опита на тълпата да превземе президентския дворец.

В този контекст въпреки усилията за посредничество на Християнския съвет на църквите (FFKM), подкрепени от специален пратеник на Организацията на Обединените нации (ООН) и от други международни и регионални организации, като Африканския съюз (АС) или Комисията за индийския океан (КИО), политическата ситуация претърпя драматичен обрат след 72-часов ултиматум от Генералния щаб, целящ намиране на политическо решение чрез диалог. На 17 март президентът реши да разпусне правителството и предостави чрез декрет пълни правомощия на военен съвет. На свой ред този военен съвет предаде правомощията на г-н Ражоелина. Този двоен трансфер на правомощия бе веднага одобрен от Висшия конституционен съд, който обяви, че функциите на президент на републиката се изпълняват от г-н Ражоелина.

Цялата международна общност осъди този двоен трансфер на власт при неспазване на конституционните правила.

2. Предложение на Комисията

Комисията счита за напълно неприемливо всяко решение, което излиза извън действащата конституционна рамка. Тя се присъединява изцяло към декларацията на Председателството от името на ЕС, публикувана на 20 март, в която тези трансфери на власт се определят като сваляне със сила на демократично избрания президент и в която малгашките партии се призовават да спазват напълно разпоредбите на Конституцията, свързани със заемането на президентския пост.

В член 9, параграф 2 от Споразумението за партньорство АКТБ — ЕО, подписано в Котону на 23 юни 2000 г. и преработено в Люксембург на 25 юни 2005 г., са определени основните елементи, на които се основава партньорството. Вътрешните и международните политики на страните по споразумението се основават на спазването на правата на човека и на демократичните принципи на правовата държава и съставляват също така основни елементи на споразумението. По отношение на този член и на условията, при които властта в Мадагаскар беше взета от г-н Ражоелина, Комисията констатира, че е налице особено сериозно и явно нарушение на тези основни елементи, и счита тази ситуация за случай от особена спешност съгласно член 96, параграф 2, буква б) от същото споразумение. Ето защо тя счита за необходимо да започне консултации с управляващите в Мадагаскар, за да се разгледат възможните решения на тази криза с цел възстановяване на конституционния ред. Тези консултации ще се проведат в съответствие с член 96 от преработеното Споразумение от Котону.

Този диалог би трябвало да позволи на управляващите в Мадагаскар да уточнят своите намерения и предложения за намиране на изход от кризата, а на Европейския съюз да прецени до каква степен може на базата на този диалог да подкрепи инициативи, които са в посока на зачитане на принципите на член 9, параграф 2 от преработеното Споразумение от Котону.

По тези причини Комисията предлага Съветът да покани на консултации управляващите в Мадагаскар в изпълнение на член 96 от преработеното Споразумение от Котону в съответствие с приложения тук проект на писмо.

Комисията предлага по време на консултациите текущите дейности по сътрудничество да продължат да се осъществяват с изключение на бюджетната подкрепа, която ще бъде прекратена, и на разчетите за програмите и на всички други плащания в полза на правителството и агенциите му, които ще бъдат проучени поотделно. Контактите с националните власти във връзка с подготвителните дейности по новите проекти ще бъдат ограничени до евентуални дейности с хуманитарен характер или дейности, които са от пряка полза за населението, и за всяка от които ще бъде взето отделно решение. За дейностите, основаващи се на инструментите на Общността, които са посветени на външната помощ, Комисията предлага третиране, подобно на онова, което се основава на Споразумението от Котону, като се спазват разпоредбите на тези инструменти, както и разпоредбите на Финансовия регламент.

Извън тесния контекст на сътрудничеството за развитие, и по-специално в рамките на споразумението за партньорство в областта на рибарството и на протокола към него, свързан с регионалния план за наблюдение в югозападната част на Индийския океан, Комисията проверява в момента дали условията за изпълнение на този протокол са все още спазени. Като си запазва правото да извърши допълнителни проверки на това дали споразумението за рибарството и регионалният план се изпълняват добре, Комисията може да предприеме всякакви действия, които сметне за необходими в тази област.

ПРИЛОЖЕНИЕ

Брюксел, […] г.

Председател на Висшия орган за прехода

на Република МадагаскарАнтананаривоМадагаскар

ПРОЕКТ

Уважаеми господин Председател на Висшия орган за прехода,

В декларацията си от 20 март 2009 г. относно неотдавнашните събития в Мадагаскар председателството на Европейския съюз изрази сериозната си загриженост по повод събитията, довели до свалянето със сила на демократично избрания президент, Марк Раваломанана, и призова малгашките партии да спазват напълно разпоредбите на Конституцията, свързани със заемането на президентския пост.

В изпълнение на член 96, параграф 2, буква б) от Споразумението от Котону, считайки, че се отнася до сериозно и явно нарушаване на основни елементи, посочени в член 9 от същото споразумение, имаме честта, от името на Общността и на държавите ѝ членки, да поканим Вашата страна на консултации с цел, както е предвидено в споразумението, да бъде задълбочено проучена ситуацията и ако е необходимо, да бъде коригирана.

Предлагаме тези консултации да се проведат на дата, която да се определи на базата на общо съгласие, най-късно 30 дни след датата на настоящата покана, в сградата на Съвета на Европейския съюз в Брюксел.

С уважение,

За Съвета За Комисията

Копия: Председателство на Съвета на министрите АКТБ — ЕС Председателство на Комитета на посланиците на АКТБ Генерален секретариат на групата държави от АКТБ